ไทยพาณิชย์เปิดบัญชีเงินฝากออนไลน์
ไทยพาณิชย์ เพิ่มช่องทางเปิดบัญชีออมทรัพย์และฝากประจำผ่าน SCB Easy Net
27 ก.ย. 2555

ไทยพาณิชย์ เพิ่มช่องทางเปิดบัญชีออมทรัพย์และฝากประจำผ่าน SCB Easy Net




นายรุ่งเรือง สุขเกิดกิจพิบูลย์  ผู้ช่วยผู้จัดการใหญ่อาวุโส ธนาคารไทยพาณิชย์ เปิดเผยว่า  ตั้งแต่วันที่ 29 ก.ย.นี้เป็นต้นไป ธนาคารจะเริ่มเปิดให้บริการเปิดบัญชีเงินฝากออนไลน์ ผ่านช่องทางออนไลน์ของธนาคารบนเว็บไซต์  www.scbeasy.com ซึ่งจะทำให้ลูกค้าสามารถเปิดบัญชีเงินฝากออมทรัพย์ เงินฝากประจำ และเงินฝากระยะยาวได้โดยที่ไม่ต้องเดินทางมาสาขา เพื่ออำนวยความสะดวกและช่วยประหยัดเวลาให้กับลูกค้า
โดยบัญชีที่เปิดใหม่สามารถใช้งานได้ทันที พร้อมมาตราฐานความปลอดภัยในระดับสูง และเพิ่มความมั่นใจให้กับผู้ใช้งานด้วยบริการเสริม เช่น การส่งข้อความ(SMS) แจ้งเตือนเมื่อมีเงินถอนออกจากบัญชี 
ทั้งนี้ ปัจจุบันการให้บริการผ่านช่องทางธนาคารออนไลน์ได้รับความนิยมเพิ่มมากขึ้นอย่างรวดเร็ว จากการสำรวจพบว่ากลุ่มคนทีใช้อินเทอร์เน็ตในประเทศไทยมีการเติบโตอย่างต่อเนื่อง และลูกค้าที่ใช้บริการ SCB Easy Net ก็มีการเติบโตอย่างต่อเนื่องทุกปีกว่า 20% ด้วยเช่นกัน โดยในปัจจุบัน SCB Easy Net มีผู้ใช้บริการแล้วกว่า 1.5 ล้านราย  
สำหรับขั้นตอนการขอเปิดบัญชีออนไลน์ทำได้ผ่านการเข้าสู่ระบบ SCB Easy Net ที่ www.scbeasy.com เลือกเข้าสู่เมนู “สมัครบริการอื่นๆ” และไปที่เมนู “เปิดบัญชีเงินฝากออนไลน์” เลือกประเภทบัญชีที่ต้องการเปิด และทำตามขั้นตอนที่ระบุบนหน้าจอ ก็สามารถใช้งานได้ทันที โดยลูกค้าที่สนใจสามารถติดต่อสอบถามเพิ่มเติมได้ที่ศูนย์บริการลูกค้าธนาคารไทยพาณิชย์ 02-777-7777